Návrh predbežných priorít pre cieľ Európska teritoriálna spolupráca – transnacionálna spolupráca na programové obdobie 2007 - 2013

Jedným z cieľov, na ktorý bude v budúcom programovom období (2007 – 2013) zameraná podpora z fondov Európskej únie (ďalej len „EÚ“), je európska teritoriálna spolupráca. 

Podobne ako v tomto, tak aj v nasledujúcom programovom období sa európska teritoriálna spolupráca bude realizovať prostredníctvom viacerých zameraní, z ktorých jedným je transnacionálna (nadnárodná) spolupráca. Ministerstvo životného prostredia Slovenskej republiky vykonáva funkciu národného orgánu pre oblasť transnacionálnej (nadnárodnej) spolupráce, čo je za predpokladu zachovania kontinuity v systéme riadenia cieľa Európska teritoriálna spolupráca základom pre výkon tejto funkcie aj v budúcom programovom období (2007 – 2013).

Transnacionálna (nadnárodná) spolupráca sa v súčasnosti uskutočňuje v rámci priestoru CADSES („Central, Adriatic, Danubian, South-Eastern European Space” - stredoeurópsky, jadranský, podunajský a juhovýchodoeurópsky priestor) prostredníctvom Programu iniciatívy Spoločenstva INTERREG IIIB CADSES Susedstvo. Priestor CADSES zahŕňa celé územie Slovenskej republiky (ďalej len „SR“), ako aj územia, resp. ich časti, ďalších 8 členských štátov EÚ (Taliansko, Grécko, Slovinsko, Rakúsko, Maďarsko, Nemecko, Poľsko a Česká republika) a taktiež 9 štátov, ktoré nie sú členmi EÚ a svojou rozlohou patrí tento priestor k najrozsiahlejším oblastiam transnacionálnej spolupráce. 

Súčasný stav rozpracovanosti priorít pre cieľ Európska teritoriálna spolupráca – transnacionálna spolupráca na programové obdobie 2007-2013
 
Definícia priorít na obdobie 2007-2013  pre oblasť transnacionálnej (nadnárodnej) spolupráce v rámci cieľa Európska teritoriálna spolupráca je vo všeobecnosti, ako aj v prípade priestoru CADSES, uvedená v návrhu nariadení týkajúcich sa fondov EÚ a zároveň aj od predpokladaného objemu finančných zdrojov na podporu transnacionálnej spolupráce v budúcom programovom období. 

Keďže ani Finančná perspektíva (2007-2013), ani nariadenia týkajúce sa fondov EÚ zatiaľ nie sú schválené a existujú iba vo forme návrhov a vo fáze diskusií, aj navrhované priority pre oblasť transnacionálnej spolupráce v rámci cieľa Európska teritoriálna spolupráca na budúce programové obdobie majú zatiaľ len orientačný a predbežný charakter. 

Celkove sa však v súlade s návrhom nariadenia Európskeho parlamentu a Rady o Európskom fonde regionálneho rozvoja, ale najmä pod vplyvom redukcie objemu finančných prostriedkov pre cieľ Európska teritoriálna spolupráca, a teda i pre oblasť transnacionálnej spolupráce, predpokladá, že v budúcom programovom období dôjde k zníženiu počtu podporovaných priorít a opatrení v porovnaní so súčasným programovým obdobím a koncentrácii transnacionálnej spolupráce na užší okruh prioritných tém. Tento prístup avizovala Európska komisia (ďalej len „EK“) už počas predsedníctva Luxemburska a počas predsedníctva Veľkej Británie v ňom naďalej pokračuje. 

Spôsob rozdelenia finančných prostriedkov určených pre cieľ Európska teritoriálna spolupráca medzi jeho jednotlivé zamerania (cezhraničnú, transnacionálnu a medziregionálnu spoluprácu), upravuje  čl. 18 a čl. 19 návrhu nariadenia Rady, ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde. V zmysle tohto návrhu má byť na transnacionálnu spoluprácu vyčlenených 47,73 % z celkového objemu finančných prostriedkov cieľa Európska teritoriálna spolupráca (s možným uplatnením flexibility 10% medzi transnacionálnou (nadnárodnou) a cezhraničnou spoluprácou na základe rozhodnutia členského štátu). 

V porovnaní s návrhom EK predsedníctvo Luxemburska navrhlo počas rokovaní o podobe novej finančnej perspektívy v piatom negociačnom bloku z 15. 6. 2005 nové percentuálne podiely troch komponentov cieľa Európska teritoriálna spolupráca. Na základe tohto návrhu predstavuje podiel transnacionálnej spolupráce na celkovom objeme finančných prostriedkov cieľa Európska teritoriálna spolupráca 19 %.

Z dokumentu „Future trans-national cooperation: propositions from the Commission“, ktorý vypracovala EK ako podklad na rokovanie o priestoroch nadnárodnej spolupráce v budúcom programovom období (2007 – 2013) v dňoch 3. – 4. 10. 2005 v Bruseli, vyplýva, že: 
- navrhovaný objem finančných prostriedkov pre cieľ Európska teritoriálna spolupráca, a teda i pre oblasť transnacionálnej spolupráce (celkovo pre všetky priestory, ktorých je v súčasnosti 13) na budúce programové obdobie bol znížený a momentálne pre túto oblasť predstavuje asi 1 300 mil. EUR (na obdobie 2000 – 2006 to bolo 1 400 mil. EUR). Rozdelenie uvedenej celkovej finančnej alokácie medzi jednotlivé priestory nadnárodnej spolupráce zatiaľ nie je známe.
- pre oblasť transnacionálnej (nadnárodnej) spolupráce bude v budúcom programovom období presadzovaný strategickejší prístup s limitovaným počtom priorít a úpravami v geografickom vymedzení niektorých priestorov;
- pri projektoch, ktorých prostredníctvom budú implementované priority v oblasti transnacionálnej (nadnárodnej) spolupráce, v budúcom programovom období bude potrebné posilniť strategický význam projektov a ich vplyv na celé územie nadnárodného priestoru, dosiahnuť väčšiu viditeľnosť ich výsledkov, a to aj začlenením aktivít investičného charakteru  (investície do infraštruktúry a budovanie sietí) do týchto projektov. 

EK na základe preskúmania vhodnosti rozčlenenia súčasných priestorov nadnárodnej spolupráce s ohľadom na územnú súdržnosť a kritériá geografickej povahy (ako napr. spoločné povodie riek, poloha pri rovnakom hlavnom dopravnom koridore atď.) navrhla pre priestor CADSES dve možnosti:
možnosť 1: zachovanie priestoru CADSES v jeho súčasnej podobe;
možnosť 2: rozdelenie súčasného priestoru CADSES na dva priestory (t. j. na severnú a južnú časť) – Stredovýchodný priestor („Centre-East Space“) a Dunajsko-balkánsky priestor („Danube-Balkans Space“).

SR však vzhľadom na svoju centrálnu polohu v priestore CADSES, ktorej odrazom sú existujúce prepojenia prírodného (napr. povodia riek) a infraštrukturálneho (napr. dopravné koridory) charakteru, ako so severnou (Stredovýchodný priestor), tak aj južnou (Dunajsko-balkánsky priestor) časťou priestoru CADSES, vzniesla požiadavku na začlenenie územia SR do oboch novovytvorených priestorov v prípade, ak by došlo k rozdeleniu súčasného priestoru CADSES.

Vo vzťahu k obom častiam priestoru CADSES EK navrhla pre budúce programové obdobie tieto priority:
-  predchádzanie prírodným rizikám, najmä ochrana pred povodňami;
-  integrované vodné hospodárstvo;
- podpora sietí v  oblasti výskumu, vývoja a inovácií vrátane zapojenia malých a stredných podnikov. 
Jednotlivé partnerské štáty sa zároveň vyslovili za  zachovanie kontinuity súčasných priorít aj v budúcom programovom období (2007 - 2013), najmä pokiaľ ide o priority, ako:
- posilnenie dostupnosti s cieľom zabezpečenia územnej integrácie a polycentrického rozvoja priestoru;
-  manažment prírodných zdrojov nadnárodného významu;
- ochrana, manažment a využitie kultúrneho a prírodného dedičstva nadnárodného významu.

Okrem návrhov nariadení týkajúcich sa fondov EÚ, z ktorých vychádzajú priority na budúce programové obdobie, navrhnuté EK pre jednotlivé priestory nadnárodnej spolupráce, je východiskom pre definovanie priorít pre oblasť nadnárodnej spolupráce v rámci cieľa Európska teritoriálna spolupráca taktiež dokument Strategické usmernenie Spoločenstva na roky 2007 – 2013 („Community Strategic Guidelines 2007 - 2013“), ktorého posledný návrh bol EK zverejnený dňa 5. júla 2005. 

V navrhovaných Strategických usmerneniach Spoločenstva na roky 2007 - 2013, ktoré vytvárajú základ pre národné strategické referenčné rámce jednotlivých členských štátov EÚ, sa vo vzťahu k transnacionálnej spolupráci (kapitola 5.5.) konštatuje, že podpora v tejto oblasti by sa mala poskytnúť pre činnosti usilujúce sa o zdokonalenie fyzického prepojenia území, ako aj nehmotných spojení (siete, výmena informácií). Predpokladané opatrenia sú zamerané na prevenciu prírodných katastrof, riadenie vodných zdrojov na úrovni povodí, podporu dostupnosti prostredníctvom európskych dopravných koridorov a sietí v oblasti výskumu vývoja a inovácií. 

Návrh predbežných priorít pre cieľ Európska teritoriálna spolupráca – transnacionálna spolupráca na programové obdobie 2007 – 2013 v podmienkach SR

Z územného hľadiska sa návrh priorít pre cieľ Európska teritoriálna spolupráca – transnacionálna spolupráca na programové obdobie 2007 – 2013 vzťahuje na celé územie SR, ktoré je v súčasnom programovom období súčasťou priestoru CADSES. Avšak aj v prípade, ak by v budúcom programovom období došlo k rozdeleniu tohto priestoru na dve časti - Stredovýchodný priestor („Centre-East Space“) a Dunajsko-balkánsky priestor („Danube-Balkans Space“, SR vzniesla požiadavku na začlenenie celého jej územia do oboch týchto priestorov.

Vzhľadom na to, že cieľ Európska teritoriálna spolupráca – transnacionálna spolupráca územne pokrýva celú SR, analytickým základom, ku ktorému sa vzťahujú predbežné priority navrhované pre tento cieľ v podmienkach SR, je návrh Národného strategického referenčného rámca 2007 – 2013 (1. verzia) a konkrétne - výstupy    makroekonomickej analýzy, socio-ekonomickej analýzy a SWOT analýzy súčasnej situácie SR.  Výsledky analytickej časti Národného strategického referenčného rámca 2007 – 2013  budú zároveň predstavovať vstupy z úrovne SR do programového dokumentu (resp. programových dokumentov – v prípade rozdelenia súčasného priestoru CADSES na dve časti) pre oblasť transnacionálnej spolupráce a východisko pre vypracovanie SWOT analýzy na úrovni celého priestoru CADSES, prípadne jeho dvoch častí.

Návrh priorít pre cieľ Európska teritoriálna spolupráca – transnacionálna spolupráca na programové obdobie 2007 – 2013 zohľadňuje taktiež stratégiu definovanú v návrhu Národného strategického referenčného rámca 2007 – 2013 (1. verzia) a prispieva k jej napĺňaniu podporou tých priorít, ktoré sú dosiahnuteľné špecificky prostredníctvom transnacionálnej (nadnárodnej) spolupráce. Uvedené priority sú obsiahnuté v návrhu    Nariadenia Európskeho parlamentu a Rady o Európskom fonde regionálneho rozvoja (čl. 6, ods. 2), ktoré vymedzuje rozsah pomoci pre oblasť transnacionálnej (nadnárodnej) spolupráce. Návrh predbežných priorít pre cieľ Európska teritoriálna spolupráca – transnacionálna spolupráca na programové obdobie 2007 – 2013 v podmienkach SR poskytuje možnosť podporiť všetky priority, ktoré sú v návrhu uvedeného nariadenia zahrnuté
a zároveň rešpektuje návrh Strategických usmernení Spoločenstva na roky 2007 – 2013 (zverejnených dňa 5. júla 2005) a  zohľadňuje výsledky doterajších rokovaní EK s členskými štátmi o priestoroch nadnárodnej spolupráce na budúce programové obdobie (2007 – 2013).

Na základe uvedených východísk sú na úrovni SR navrhované pre cieľ Európska teritoriálna spolupráca - oblasť transnacionálna spolupráca na programové obdobie 2007 – 2013 tieto priority: 

1. Životné prostredie so zameraním  na vodné  hospodárstvo, s jasnou  nadnárodnou dimenziou vrátane ochrany a manažmentu povodí a vodohospodárskych služieb	
2.  Zlepšenie dostupnosti vrátane podpory transeurópskych dopravných sietí	
3.  Prevencia rizík vrátane ochrany pred environmentálnymi rizikami, najmä povodňami	
4.  Vytváranie a rozvoj vedeckých a technologických sietí súvisiacich s otázkami týkajúcimi sa vyváženého rozvoja nadnárodných oblastí vrátane vytvárania sietí medzi vysokoškolskými a výskumnými inštitúciami, malými a strednými podnikmi 	
5.  Podpora územnej súdržnosti na nadnárodnej úrovni	

Opis predbežných priorít pre cieľ Európska teritoriálna spolupráca – transnacionálna spolupráca na programové obdobie 2007 – 2013

Vo všeobecnosti  sa predpokladá, že v  rámci navrhovaných priorít pre cieľ Európska teritoriálna spolupráca – transnacionálna spolupráca budú v období 2007 – 2013 podobne, ako v súčasnom programovom období, podporované prevažne projekty neinvestičného charakteru, ako napr. nadnárodné štúdie a plánovacie aktivity, štúdie uskutočniteľnosti, prípravná dokumentácie pre transnacionálne investície, formovanie nových a posilnenie jestvujúcich sietí medzi subjektmi určitého typu v rámci nadnárodného priestoru, vzájomná výmena skúseností a pracovníkov.  V porovnaní so súčasným programovým obdobím však zároveň dôjde k posilneniu prvkov investičného charakteru (najmä v podobe investícií do infraštruktúry) v rámci projektov, čo prispeje k výraznejšiemu zviditeľneniu výsledkov transnacionálnej (nadnárodnej) spolupráce. 

V rámci priority č. 1 budú podporované štúdie v oblasti ochrany životného prostredia a manažmentu prírodných zdrojov a ich realizácia, vypracovanie plánov integrovaného manažmentu povodí a ich implementácia, štúdie uskutočniteľnosti pre environmentálne investície, štúdie vplyvov na životné prostredie (EIA) pre strategické investície, štúdie v oblasti ochrany ovzdušia a využívania  obnoviteľných zdrojov energie, ako aj realizácia pilotných projektov a vzorových príkladov („best practises“) v tejto oblasti, vypracovanie štúdií a realizácia opatrení na zachovanie prírodného dedičstva nadnárodného významu, štúdie a pilotné projekty v oblasti odstraňovania environmentálnych záťaží (napr. banské oblasti, kontaminované lokality), výmena know-how a skúseností, napr. prostredníctvom komparatívnych analýz nástrojov, metodík, štandardov a koncepcií, týkajúcich sa ochrany životného prostredia a   manažmentu prírodných zdrojov.

Súčasťou priority č. 2 bude podpora transnacionálnych štúdií a plánovacích aktivít, týkajúcich sa najmä integrovaného rozvoja a zlepšenia dopravných spojení, multimodálnej dopravy a verejných dopravných systémov,  štúdií uskutočniteľnosti pre nadnárodné dopravné siete (TEN, TINA), výmena skúseností a know-how v oblasti poskytovania  dopravných služieb, rozširovanie a intenzifikácia spolupráce v rámci jestvujúcich nadnárodných dopravných sietí (napr. spolupráce medzi dopravnými uzlami), vypracovanie štúdií zameraných na zlepšenie prístupu k telekomunikačným službám a sieťam a realizácia pilotných projektov v tejto oblasti, v závislosti od disponibilných finančných prostriedkov aj investície do cezhraničných častí transeurópskych dopravných sietí.

Priorita č. 3 bude zameraná na vypracovanie spoločných plánov prevencie rizík, prípravu a implementáciu plánov protipovodňovej ochrany, vrátane zabezpečenia príslušných zariadení a infraštruktúry, rozvoj monitorovacích a mapovacích systémov spoločných rizík, ako aj  spoločných nástrojov na štúdium, prevenciu, monitorovanie a kontrolu environmentálnych a technologických rizík, monitorovanie environmentálnych škôd a dôsledkov katastrof, monitorovanie relevantných parametrov v ohrozených oblastiach,  vytváranie sietí a podpora spolupráce v oblasti prevencie rizík (napr. prostredníctvom vzájomnej výmeny pracovníkov, spoločných školiacich programov, týkajúcich sa riadenia rizík), porovnávanie a zdokonaľovanie nástrojov a metód analýzy rizík. 

Predmetom podpory v rámci priority č. 4 bude najmä vytváranie a rozvoj vedeckých a technologických sietí súvisiacich s otázkami týkajúcimi sa vyváženého rozvoja nadnárodných oblastí, vrátane vytvárania sietí medzi vysokoškolskými a výskumnými inštitúciami, malými a strednými podnikmi, aktivity na zlepšenie prístupu k vedeckým poznatkom a zefektívnenie ich prenosu medzi výskumnými a vývojovými inštitúciami a centrami excelentnosti v rámci priestoru nadnárodnej spolupráce,  rozvoj sietí a zoskupení (klastrov) malých a stredných podnikov s cieľom poskytnúť im lepší prístup k inováciám, výmena skúseností a know-how, ako aj školiace aktivity zamerané na využívanie informačných technológií.

Do priority č. 5 sa predpokladá zaradenie najmä tých aktivít, ktorých podpora je zameraná na zachovanie kontinuity so  súčasným programovým obdobím. Ide predovšetkým o aktivity v oblasti manažmentu a ochrany kultúrneho dedičstva nadnárodného významu, spoločné štúdie a plánovacie aktivity na podporu udržateľného rozvoja miest, vytváranie a podporu sietí miest a prepojení medzi mestskými a vidieckymi oblasťami, riešenie spoločných  problémov na územiach rovnakého typu (napr. v horských oblastiach, vidieckych oblastiach, mestských oblastiach atď.). 

Navrhovaní oprávnení žiadatelia sú pre všetky uvedené priority subjekty verejného sektora, ako aj súkromného sektora, napr. orgány štátnej správy a subjekty, ktorých zriaďovateľom je štát, samosprávne kraje, mestá, obce a ich združenia, občianske združenia, mimovládne organizácie, medzinárodné organizácie, výskumné inštitúcie a univerzity, regionálne a miestne združenia  podnikateľov (napr. obchodné komory, únie) a súkromné podnikateľské subjekty.

Uvedené priority majú predbežný charakter a môžu byť pozmenené v nadväznosti na vykonanie zmien v nariadeniach týkajúcich sa fondov EÚ, Strategických usmerneniach Spoločenstva na roky 2007 – 2013, ako aj výsledky rokovaní partnerských štátov navzájom a s EK. 

Po schválení uvedených nariadení a rámcových dokumentov budú v procese negociácií medzi partnerskými štátmi finalizované priority pre cieľ Európska teritoriálna spolupráca – transnacionálna spolupráca na programové obdobie 2007 – 2013 a aktivity, ktoré budú predmetom podpory v rámci jednotlivých priorít. Na tento krok bude nadväzovať pomerné rozdelenie prostriedkov medzi jednotlivými prioritami, pri ktorom bude zohľadnený nielen ich obsah a typ podporovaných aktivít, ale tiež finančné objemy vzťahujúce sa k predloženým a schváleným projektov na obdobné aktivity v súčasnom programovom období.
  
Priority, príslušné aktivity a finančné alokácie budú stanovené v programovom dokumente (resp. programových dokumentoch – v prípade rozdelenia súčasného priestoru CADSES na dve časti) pre oblasť transnacionálnej spolupráce, ktorý bude vypracovaný vo vzájomnej  súčinnosti všetkých zapojených partnerských štátov a predložený EK na schválenie.